
RAPORT

asupra Propunerii legislative privind etichetarea produselor alimentare care conţin gluten şi/sau lactoză
(Plx. 342/2015)

În conformitate cu prevederile art. 95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată, spre dezbatere, în fond, cu propunerea legislativă privind etichetarea produselor alimentare care conţin gluten şi/sau lactoză, transmisă cu adresa nr. Plx. 342 din 7 aprilie 2015 şi înregistrată sub nr. 4c-4/210/08.04.2015.
La întocmirea raportului, Comisia a avut în vedere avizul negativ al Consiliului Legislativ nr. 1414 din 23 decembrie 2014 .
Guvernul nu susţine adoptarea propunerii legislative prin punctul de vedere nr. 506/27.03.2015.

Comisia pentru industrii şi servicii şi Comisia pentru sănătate şi familie au avizat negativ propunerea legislativă.
Propunerea legislativă are ca obiect de reglementare  instituirea unor reguli privind etichetarea produselor alimentare, în scopul asigurării informării consumatorului asupra existenţei glutenului şi/sau a lactozei în respectivele produse.
Propunerea legislativă face parte din categoria legilor ordinare, potrivit prevederilor art. 76 alin.  2 din Consituţia României, republicată.
La dezbaterea propunerii legislative a participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat din partea Autorităţii Naţionale Sanitare Veterinare şi pentru Siguranţa Alimentelor- doamna Lenuţa ICHIM, Subsecretar de stat.
Potrivit prevederilor art. 61 din Regulamentul Camerei Deputaţilor, republicat, comisia a dezbătut propunerea legislativă în şedinţa din 16 iunie 2015.

La lucrările comisiei au fost prezenţi 34 de deputaţi, din totalul de 36 de membri ai comisiei.

În urma examinării propunerii legislative şi a opiniilor exprimate de către membrii comisiei, s-a hotărât, cu majoritate de voturi (28 voturi pentru respingere şi 6 voturi  împotriva respingerii) să se supună plenului Camerei Deputaţilor raportul de respingere asupra propunerii legislative privind etichetarea produselor alimentare care conţin gluten şi/sau lactoză din următorul motiv: 
· evitarea paralelismului legislativ întrucât, Regulamentul Uniunii Europene nr. 1169/2011 stabileşte obligativitatea înscrierii pe eticheta produselor alimentare a tuturor ingredientelor care pot produce reacţii alergice, inclusiv glutenul şi lactoza.
Propunerea legislativă a fost respinsă  de Senat în şedinţa din 31 martie  2015.
Potrivit art. 75 alineatele (1) şi (3) din Constituţia României, republicată şi a art. 92  alin. (9) pct.1. din Regulamentul Camerei Deputaţilor republicat, cu modificările ulterioare, Camera Deputaţilor este Cameră  decizională.

        Nini SĂPUNARU
                    Costel ŞOPTICĂ

